Medveď hnedý kodiak

**Medveď hnedý kodiak** alebo **medveď kodiak**, prípadne len **kodiak** (*Ursus arctos middendorffi*) je jedným z najväčších poddruhov medveďa hnedého (*Ursus arctos)*, ktorý sa vyskytuje na ostrovoch súostrovia Kodiak na juhozápade Aljašky. Fyziologicky aj fyzicky je medveď kodiak veľmi podobný ostatným poddruhom medveďa hnedého, ako je medveď grizly (*Ursus arctos horribilis*), medveď kamčatský (*Ursus arctos beringianus*) alebo vyhynutý medveď kalifornský (*Ursus arctos* *californicus*), pričom hlavným rozdielom je veľkosť (medveď kodiak rastie v priemere do najväčších rozmerov). No napriek rozdielom v parametroch sa medveď kodiak spôsobom života a preferovanou potravou príliš nelíši od ostatných medveďov hnedých, ale na rozdiel od nich sa vyskytuje v oblastiach, kde je potrava ľahko dostupná a hojná počas celého roka.

Medveď kodiak je všežravec, pričom hlavnou zložkou potravy sú lososy. Párenie prebieha v máji až júni. V januári alebo februári nasledujúceho roka samica zvyčajne porodí dve mláďatá. Novorodenci vážia približne 450 g. Samička ich dojčí niekoľko mesiacov a mláďatá vyliezajú z brlohu v priebehu mája alebo júna. Väčšina mláďat zostáva s matkou tri až štyri roky. Približne polovica mláďat sa nedožije dospelosti, pričom jedným z hlavných dôvodov je infanticída.

Medzinárodný zväz ochrany prírody (IUCN) považuje medveďa hnedého, pod ktorého spadá poddruh kodiak, ako druh za najmenej ohrozený, ale konkrétnejší (ohľadne poddruhov) nie je. Aljašské ministerstvo pre ryby a zver (*Alaska Department of Fish and Game*) spolu so Správou Spojených štátov pre ryby, voľne rastúce rastliny a voľne žijúce živočíchy (*U.S. Fish and Wildlife Service*) však rámcovo sleduje veľkosť a životaschopnosť populácie na súostroví Kodiak, ako aj dodržiavanie stanovených kvót v prípade lovu.

## Taxonómia a nomenklatúra
Americký zoológ Clinton Hart Merriam bol prvý, ktorý rozpoznal medveďov kodiakov ako unikáty a nazval ich *Ursus middendorffi* na počesť slávneho ruského prírodovedca Alexandra von Middendorffa. Nasledujúce taxonomické skúmania spojili väčšinu severoamerických hnedých medveďov do jedného poddruhu (*Ursus arctos horribilis* – medveď grizly), ale medvede kodiak sa skôr stále považujú za jedinečný poddruh (*Ursus arctos middendorffi*). Nedávne skúmanie genetických vzoriek medveďov kodiak preukázali, že sú úzko spojené s hnedými medveďmi z polostrova Aljaška a Kamčatky.

Medvede kodiak sú niekedy nazývaní „grizly“, kvôli fyzickej podobnosti s medveďmi grizly, alebo ich niektorí odborníci považujú za populáciu medveďov grizly. Areály týchto dvoch poddruhov sa však neprekrývajú. 

## Výskyt a populácia
vľavo|náhľad|Oblasť výskytu medveďa kodiaka (červená, úplne vľavo)
Medveď kodiak žije na rovnomennom severoamerickom súostroví Kodiak v Aljašskom zálive (ostrovy Kodiak, Afognak, Shuyak, Raspberry, Uganik, Sitkalidak a ďalšie). Populácia týchto medveďov nie je ohrozená a pravdepodobne rastie, teší sa relatívne nedotknutým biotopom. Od roku 1998 sa odhadovalo približne 1 800 – 2 600 jedincov, od roku 2005 už 3 500 jedincov (z toho 2 800 až 3 000 dospelých), čo zhruba zodpovedá hustote populácie okolo 270 medveďov na 1 000 km² v rámci samotného ostrova Kodiak a 142 medveďov na 1 000 km² v ostatných oblastiach. Približne 65 % jedincov (2 300) obýva oblasti Národnej prírodnej rezervácie Kodiak (*Kodiak National Wildlife Refuge*). Vo väčšine lokalít je povolený odstrel medveďov a ročne sa usmrtí približne 180 jedincov, predovšetkým samcov (viac ako 70 %). Lov je však regulovaný a pravdepodobne pod dohľadom (viac tu).[náhľad|Mapa [Kodiak (súostrovie)|súostrovia Kodiak]]Súostrovie Kodiak, ktorého drsné a rozmanité prostredie zahŕňa pobrežné nížiny aj vysokohorskú tundru, má subpolárne oceánske podnebie, ktoré často sprevádzajú nízke teploty, zamračená obloha, hmla, silný vietor a stredne silné až silné zrážky. Husté lesy, odľahlé horské úbočia, úrodné lúky a potoky plné migrujúcich lososov poskytujú medveďom dostatok úkrytov, veľký priestor i množstvo potravy.

Na súostroví Kodiak, ktoré je približne 300 km dlhé a 100 km široké, žije približne 12 787 ľudí (k roku 2021), predovšetkým v meste Kodiak a jeho okolí a v niekoľkých ďalších neďalekých dedinách. Cesty a iná ľudská infraštruktúra sa vo všeobecnosti obmedzujú na ostrov Afognak a severovýchodnú časť ostrova Kodiak. Približne polovica oblastí v rámci celého súostrovia spadá do Národnej prírodnej rezervácie Kodiak.

## Opis
vľavo|náhľad|Medveď kodiak
Hoci medzi medveďmi hnedými existujú značné rozdiely vo veľkosti, väčšina z nich váži od 115 do 360 kg. Oproti tomu medveď kodiak zodpovedá takzvanému ostrovnému gigantizmu, pretože zvyčajne váži 300 až (alebo viac ako) 600 kg; samice obvykle vážia 136 až 318 kg (alebo 160 až 340 kg / 225 až 315 kg), samce 272 až 635 kg (alebo 340 až 680 kg / 480 až 535 kg). Rekordný samec z voľnej prírody ulovený v roku 1894 vážil 750 kg a mal dĺžku zadných lab 46 cm. Na základe týchto údajov sa považuje za jednu z najväčších alebo najmohutnejších žijúcich suchozemských šeliem na Zemi, spolu s medveďom bielym a prípadne niektorými pobrežnými poddruhmi medveďa hnedého z Aljašky a Ruska. Najvyššiu hmotnosť dosahujú koncom leta a na jeseň a najnižšiu na jar, keď vychádzajú hladné zo svojich úkrytov. Tak ako iné zvieratá, aj medvede v zajatí môžu vážiť podstatne viac ako divoko žijúci jedinci, pretože sú pravidelne kŕmené a majú obmedzený pohyb. Jeden takýto medvedí samec vážil na sklonku svojho života až 1 090 kg. Dospelý medveď môže dosiahnuť dĺžku 200 až 270 cm a v kohútiku meria až 150 cm. Ak sa postaví na zadné nohy, môže dosiahnuť výšku viac ako tri metre. Samice sú asi o 20 % menšie a asi o 30 % ľahšie ako samce.
náhľad|Mláďa s typickým svetlým golierom
Srsť kodiakov môže byť svetlo hnedá až oranžová alebo zlatá, ale aj tmavo hnedá (v závislosti na lokalite a ročnom období). Medvieďatám počas prvých dvoch rokov života zostáva okolo krku biely golier. Podobne sfarbený je aj medveď grizly, prípadne kamčatský. Na konci leta vyzerá srsť kodiakov trochu uhladenejšie, pretože im znovu dorastajú vonkajšie chlpy. Najhustejšiu srsť majú na jeseň, tesne pred tým, než sa uchýli k zimnému spánku. Rovnako ako iné poddruhy medveďov hnedých má aj kodiak charakteristický svalovitý hrb na pleciach, ktorý zvyšuje jeho výkonnosť (silu) pri vyhrabávaní podzemných častí rastlín, obracaní padlých kmeňov alebo pri stavbe brlohov. A podobne ako iné medvede má výborný čuch, dobrý zrak a nie veľmi dobrý sluch (medveď sa preto ľahko vyľaká, ak prichádzajúceho, napríklad človeka, začuje až na poslednú chvíľu).

## Správanie
Medvede kodiak sú väčšinou samotári, menšie skupiny tvoria iba samice s mláďatami. S výnimkou obdobia párenia sa zhromažďujú snáď len pri bohatšej ponuke potravy (napr. pri skládke odpadkov alebo rieke plnej rýb) a vytvárajú sociálnu hierarchiu podľa veku a veľkosti. Dominantné sú predovšetkým veľké samce, ale na rozdiel od grizlyov, ktoré častejšie získavajú potravu lovom, žijú v oblastiach s nižšou koncentráciou potravy, o ktorú súperia s inými predátormi, a ktorých populácia je viac rozptýlená (medvede sa menej často dostávajú do kontaktu), medvede kodiak nie sú také agresívne, naučili sa zdieľať svoje teritórium a majú rozvinutejšie sociálne dovednosti, v dôsledku čoho sú tolerantnejšie i voči ľuďom.

Medvede kodiak sú prirodzene aktívne cez deň, ale keď čelia konkurentovi alebo potenciálnemu nebezpečenstvu, ktorému by sa radšej vyhli, sú aktívnejšie v noci. Toto správanie je obzvlášť zjavné u medveďov, ktoré žijú v blízkosti miest a inej ľudskej infraštruktúry. Väčšinu času trávia hľadaním a konzumáciou potravy. Hoci medvede svoje teritóriá nebránia, radi sa zdržiavajú v určitých oblastiach, ak im ponúkajú všetko, čo potrebujú (dostatok potravy, priestoru, pokoja atď.). Vzhľadom na bohatú ponuku potravy na súostroví Kodiak majú miestne medvede jedny z najmenších domovských okrskov zo všetkých populácií medveďa hnedého a okrsky jednotlivých medveďov sa do značnej miery prekrývajú. Koncom októbra sa medvede začínajú sťahovať do svojich brlohov. Gravidné samice zvyčajne vstupujú do brlohov ako prvé a zostávajú v nich najdlhšie. Samce začínajú vyliezať z brlohov začiatkom apríla, samice s novými mláďatami môžu v brlohoch zostať až do konca júna. Medvede žijúce v najchladnejších oblastiach súostrovia Kodiak svoj pobyt v úkrytoch predlžujú. Niektorí jedinci si však úkryt nezaisťujú a zostávajú relatívne aktívni po celú zimu.

### Hlasové prejavy
náhľad|Hranie mláďat
Medvede komunikujú predovšetkým rečou tela, a preto sú väčšinou tiché. Najčastejšie vydávajú zvuky počas konfliktu. V takýchto situáciách medvede niekedy fučia, čo sa podobá rýchlemu výdychu, a tento zvuk vydávajú po prekvapivom stretnutí s človekom či iným medveďom, alebo aby varovali svoje mláďatá pred nebezpečenstvom. Cvakavý zvuk, pri ktorom medvede opakovane otvárajú a zatvárajú papuľu, môže naznačovať nervozitu alebo rozrušenie. Vrčia len vtedy, keď je situácia vyhrotená a sprevádzaná bojom. Mláďatá sa zvyčajne hrajú potichu. Keď sa však oddelia od matky, hlasno kričia, podobne ako ľudské bábätká. Kňučia aj vtedy, keď sú hladné, alebo naopak spokojné (zvyčajne pri saní mlieka).

### Útoky na človeka
Ľuďom sa medvede zvyčajne vyhýbajú. K útokom na ľudí dochádza najmä vtedy, keď sú medvede prekvapené, ohrozené alebo prilákané ľudskou potravou, odpadkami či zverou zabitou poľovníkmi. Potenciálne nebezpečné môžu byť medvedice s mláďatami, ktoré chránia svojich potomkov a zaútočia, pokiaľ sa domnievajú, že sú ohrozené. Vzhľadom na ich inteligenciu sú však niekedy nepredvídateľné a zvedavé (čím vyššia je inteligencia zvieraťa, tým viac „osobností“ má – t. j. tým rozmanitejšie sú spôsoby, akými rieši situácie). Do roku 2010 bolo za posledných 75 rokov známe jediné stretnutie s medveďom kodiakom, pri ktorom bol človek usmrtený (v roku 1999 na ostrove Afognak), ale približne raz za dva alebo tri roky sa medveď kodiak dostane do konflitku s človekom, pri ktorom ho minimálne zraní. Takýto medveď sa potom utratí. Ak medveď zaútočí na človeka, odborníci radia schúliť sa do klbka, nehýbať sa a hrať mŕtveho, aby medveď pochopil, že človek nie je hrozbou.

## Potrava
Medveď kodiak je všežravec. Typické spektrum potravy zahŕňa lososy, hlodavce a mláďatá bizónov, domáceho hovädzieho dobytka, vysokej zveri, zdochliny; výhonky ostríc a trávy, byliny, korienky a cibule; bobule a orechy.
vľavo|náhľad|Medveď kodiak s ulovenou rybou
Na jar, po tom, ako medvede vylezú z brlohov, konzumujú najmä vegetáciu (napr. trávy a byliny) a zvieratá, ktoré uhynuli počas zimy. Vďaka tomu rýchlo získajú späť hmotnosť, ktorú stratili počas zimného spánku. S postupujúcim letom im až do návratu lososov poskytujú potravu rôzne rastliny, ktoré tvoria až 64 % ich potravy. Na väčšine súostrovia Kodiak trvá ťah lososov od mája do septembra a medvede sa živia až piatimi druhmi tichomorských lososov. Pri kŕmení často uprednostňujú tučnou kožou, mozog a ikry pre ich vysokú výživovú hodnotu. Koncom leta a začiatkom jesene medvede konzumujú niekoľko druhov bobúľ, ktoré sú už úplne zrelé. Keďže bobule dozrievajú skôr v dôsledku klimatických zmien, sezóna bobúľ sa teraz prekrýva s ťahom lososov, a preto niektoré medvede rieky opúšťajú, aby sa opäť zamerali na bobule. V pobrežných oblastiach sa medvede počas celého roka živia aj morskými riasami a bezstavovcami, ale nepohrdnú ani morskými cicavcami.

Pri konzumácii jeleňov a iných kopytníkov medvede najprv zjedia vnútorné orgány, pretože obsahujú veľa tuku. Napriek tomu, že na súostroví Kodiak sa nachádza veľká populácia tejto potenciálnej koristi, len málo medveďov ju skutočne aktívne loví, pretože iné spôsoby hľadania a získavania potravy sú energeticky výhodnejšie neboli jednoduchšie. Ďalším a často celoročne dostupným zdrojom potravy môžu byť aj odpadky po ľuďoch.

## Rozmnožovanie a dožitie
náhľad|Medvedica s mláďatami
Medvede kodiak dosahujú pohlavnú dospelosť vo veku štyroch až siedmich rokov (samce neskôr), ale väčšina samíc úspešne odstaví svoje prvé mláďa až vo veku deviatich rokov. Medzi jednotlivými vrhmi je interval tri až štyri rok. Produktivita samíc klesá po 20. roku života. Samice zvyčajne rodia jedno až tri mláďatá, v priemere dve. Medvedie samice však majú až šesť funkčných bradaviek a zriedkavo môžu porodiť až šesť mláďat. Niektoré samice sa môžu ujať osirelých mláďat a starať sa súčasne o viacero potomkov rôzneho veku.
náhľad|Subadultný jedinec hľadajúci lososa
Párenie prebieha v máji a júni, krátko po tom, ako medvede opustia svoje brlohy. Medvede sú sériovo monogamné (t. j. majú niekoľko partnerov, ale nie súčasne) a pár spolu zostáva niekoľko dní až týždňov. Po oplodnení samica krátko nato pozastaví implantáciu a v tomto stave zostáva niekoľko mesiacov, zvyčajne až do jesene (pozri odložená nidácia). Mláďatá sa rodia v brlohu v priebehu januára a februára. Po narodení vážia asi 450 g a sú slepé, bezzubé a bez srsti. Samice ich niekoľko mesiacov dojčí a mláďatá vychádzajú z brlohu v priebehu mája až júna pri hmotnosti 7 až 9 kg. Väčšina mláďat zostáva s matkou tri až štyri roky. Spoločne hľadajú potravu a spoločne i prezimujú. Približne polovica mláďat sa nedožije dospelosti, pričom jednou z hlavných príčin sú prírodné podmienky (zima) a agresivita alebo kanibalizmus dospelých samcov.

Dokonca aj mladé medvede vo veku 3 – 5 rokov, ktoré len nedávno opustili matku, pomerne často hynú – prežije asi 56 % samcov a 89 % samíc. Väčšina mladých medvedíc zostáva v domovskom okrsku svojej matky alebo v jeho blízkosti, zatiaľ čo väčšina samcov migruje a objavuje nové oblasti, v ktorých sa usadí. Väčšina dospelých samíc zomiera prirodzenou smrťou (56 %), zatiaľ čo väčšina dospelých samcov je usmrtená človekom (91 %). Voľne žijúce medvede sa môžu dožiť 27 rokov (samec) alebo až 35 rokov (samica).

## Ohrozenie a ochrana

### Historické hrozby
Už domorodci, ktorí na súostroví Kodiak žili viac ako 2 500 rokov, lovili kodiaky pre tučné mäso a hrejivú kožušinu, ale nikdy nie vo veľkých počtoch. Situácia sa začala zhoršovať až s príchodom Rusov v druhej polovici 18. storočia a napokon s príchodom Američanov od roku 1867.

Od roku 1880 sa lov medveďov, a spravidla len kvôli kožušine, rozrástol natoľko, až bolo zabíjaných 548 jedincov ročne. Kritická chvíľa nastala v 90. rokoch 19. storočia, keď bolo počas jedného roka ulovených na 3,4 milióna lososov a medvede tak neboli len zabíjaní, ale prichádzali aj o svoju dôležitú zložku potravy. Koncom 19. storočia bolo medveďov zrejme už tak málo, že sa lovcom žiadny z nájdených kodiakov nepozdával natoľko, aby sa ho namáhali zastreliť. Od roku 1925 bol tak nekontrolovaný (trofejný) lov kodiakov zakázaný a populácia medveďov sa začala spamätávať. Neskôr, v roku 1941 vznikla Národná prírodná rezervácia Kodiak, ktorá teraz zahŕňa takmer polovicu súostrovia Kodiak. 

Dnes je vzhľadom na vysokú a stále rastúcu populáciu medveďov vo väčšine lokalít povolený odstrel jedincov, je však prísne regulovaný (viac viď nižšie).

### Novodobé či potenciálne hrozby
Na osamotenom súostroví Kodiak žijú medvede v izolácii od všetkých ostatných medveďov na celom svete prinajmenšom od poslednej doby ľadovej, teda viac ako 12 000 rokov, a preto sa ich populácia vyznačuje veľmi malou genetickou diverzitou. Hoci je súčasná populácia stále zdravá, plodná a nevykazuje žiadne zjavné známky príbuzenského kríženia, môže byť náchylnejšia na potenciálne nové choroby alebo parazity ako iné, rozmanitejšie populácie medveďa hnedého. Hrozí tiež rastúca expanzia človeka v súvislosti s výstavbou ciest a inej infraštruktúry (vrátane priemyslu), ako aj rastúca ľudská aktivita, ktorá vedie k väčšiemu počtu konfliktov s medveďmi. Určitú hrozbu môžu v budúcnosti predstavovať klimatické zmeny, ktoré by mohli ovplyvniť trenie lososov, a tým aj početnosť ich obvyklej potravy.

### Manažment a štatistiky

#### Lov
náhľad|Lovec so zabitým kodiakom v roku 1957
Výskum medveďov kodiakov a ochrana ich biotopov prebieha v spolupráci s ADF&G (*Alaska Department of Fish and Game*) a USFWS (*U.S. Fish and Wildlife Service*). V súčasnosti majú lovci v rámci starostlivo vyladeného systému povolený vstup do 31 rôznych oblastí počas dvoch sezón – na jar od 1. apríla do 15. mája a na jeseň od 25. októbra do 30. novembra. Každý rok ľudia získajú 327 až 496 povolení na lov medveďov kodiakov a väčšina z nich sú obyvatelia Aljašky. Nerezidenti si musia najať registrovaného sprievodcu, ktorý už má oprávnenie loviť v konkrétnej oblasti. Všetci lovci sa musia pred odchodom do terénu dostaviť do kancelárie ADF&G v Kodiaku na krátku inštruktáž a pred opustením ostrova sa musia ohlásiť. Každý medveď, ktorý je legálne usmrtený na súostroví Kodiak, musí byť pred prepravou skontrolovaný špecialistom ADF&G. Kožušiny nie je možné prepravovať, legálne skladovať ani predávať bez úradného dokladu. Zákony o love (a rybolove) prísne presadzujú členovia ADF&G, ktorí majú často plnú podporu miestnej komunity. Ilegálny lov sa potom prísne trestá, avšak odľahlá poloha súostrovia Kodiak pomerne dosť sťažuje obchodovanie s nelegálnymi kožušinami.

Od vzniku štátu Aljaška (3. januára 1959) sa počet medveďov kodiakov zabitých lovcami pohyboval od 77 (1968 – 1969) do 206 (1965 – 1966). V rokoch 2000 až 2006 lovci každoročne zabili v priemere 173 medveďov kodiakov (118 počas jesennej sezóny a 55 počas jarnej sezóny). Viac ako 75 % z nich boli samce. V tom istom období bolo nahlásených ďalších deväť medveďov usmrtených pri obrane alebo z dôvodu ochrany majetku. Počet urastených medveďov (starších a väčších jedincov) sa v posledných rokoch zvyšuje: v 70. rokoch 20. storočia bolo len 2,5 % zabitých medveďov trofejnej veľkosti, v 90. rokoch a po roku 2000 sa tento podiel zvýšil na takmer 9 %.

Čo sa týka novších dát, v rokoch 2017 až 2021 bolo zabitých najmenej 88 (2019) a najviac 214 (2021) medveďov ročne. V regulačnom roku 2022 (na jeseň roku 2022 a na jar v roku 2023) lovci zastrelili celkom 175 medveďov (129 samcov a 46 samíc). Ďalších 11 medveďov (5 samcov a 6 samíc) bolo zabitých pri sebaobrane alebo ochrane majetku, 5 medveďov (neistého pohlavia) zabitých nezákonne a 2 medvede (samice) zahynuli po zrážke s vozidlom. Ďalších minimálne 20 medveďov (4 samce, 1 samica a 15 jedincov neznámeho pohlavia) zahynulo prirodzenou smrťou alebo z neznámych príčin. Medvede zabité pri sebaobrane alebo ochrane majetku zahynuli najmä preto, že ich prilákali nevhodne skladované odpadky.

Komerčný lov predstavuje pre súostrovie Kodiak mnohomiliónový zdroj príjmov. Keďže ide o jedného z najväčších medveďov, ľudia z celého sveta sú ochotní zaplatiť za lov kodiaka viac ako 30 tisíc amerických dolárov. A každý chce čo najväčšiu trofej – zviera s najväčšou lebkou. Ako vyplýva i z vyššie uvedených štatistík, väčšinou sa tak strieľajú samce, ktoré hibernujú neskôr ako samice a vychádzajú z brlohov skôr ako matky a ich mláďatá. Kontrolovaný a starostlivo naplánovaný lov môže v konečnom dôsledku pomôcť aj rastu medvedej populácie – pravidelný odstrel dospelých, statných samcov vedie k menšiemu počtu prípadov kanibalizmu na mláďatách.

#### Ekoturistika
[náhľad|[Vodné lietadlo letiace z Kodiaku na ostrov Raspberry na pozorovanie medveďov]]
Za posledných niekoľko desaťročí sa na ostrove Kodiak a v iných oblastiach Aljašky zvýšila popularita organizovaného pozorovania a fotografovania medveďov (ekoturizmus), čo tiež výrazne podporuje miestnu ekonomiku. Na druhej strane hrozí riziko, že medvede budú nadmerne vyrušované a zmenia svoje vzorce správania, alebo hrozí väčšie riziko konfliktu s ľuďmi.

## Odraz v kultúre

### Kodiak Bart
Statný medveď kodiak menom Bart sa preslávil účinkovaním v mnohých hollywoodskych filmoch. Bart sa narodil 19. januára 1977 v baltimorskej zoologickej záhrade, ktorá ho ale nedokázala odchovať. Profesionálny tréner zvierat Doug Seus a jeho manželka sa preto ujali vtedy päťtýždňového mláďaťa a vychovali ho na svojom ranči. Vo veku troch rokov Bart debutoval vo filme *[[Windwalker]]* (1980) a následne sa objavil vo viacerých celovečerných filmoch, televíznych minisériách i dokumentoch, napr. vo filmoch *[[Medveď (film z roku 1988)|Medveď]]* (1988), *[[Biely tesák]]* (1991), *[[Legenda o vášni]]* (1994) alebo *[[Na ostrie noža]]* (1997). Medveď vyrástol do hmotnosti 680 kg a dĺžky 2,9 m. Vo veku 21 rokov mu veterinári diagnostikovali nádor na pravej labe, ktorý mu chirurgicky odstránili, ale rakovina sa vrátila. Keď už sa na nachádzal na pokraji svojich síl, bol utratený. Zomrel 10. mája 2000 vo veku 23 rokov.

### Škoda Kodiaq
[náhľad|Jeden z modelov [Škoda Kodiaq|Škody Kodiaq]]
Česká automobilka Škoda v roku 2016 predstavila model SUV s názvom Kodiaq, ktorý odkazuje na medveďa kodiaka. Názov mal upozorniť na charakter nového SUV, pričom veľkosť, sila a outdoorové schopnosti vozidla nápadne pripomínajú vlastnosti jedného z najväčších poddruhov medveďa hnedého (silu, robustnosť či svalnaté línie zvieraťa). Ďalšou paralelou medzi kodiaqom a kodiakom má byť zmysel pre rodinu. Prepis názvu s písmenom q na konci má tiež svoje opodstatnenie. Škoda tak vzdáva hold kmeňu Alutiiq, pôvodným obyvateľom Aljašky a súostrovia Kodiak.

## Referencie

## Iné projekty

Kategória:Medveďovité
Kategória:Najmenej ohrozené druhy